આ બાબતે ફરિયાદ કરતાં ધીરજ નંદુએ મિડ-ડે LOCALને જણાવ્યું હતું કે ‘અહીં એટલી બધી માત્રામાં કચરો ફેલાયેલો છે કે દૂરથી જોઈએ તો ફુટપાથ દેખાય જ નહીં. ફુટપાથ પર પથરાયેલા કચરાને જોઈને લાગે કે સફાઈ-કામદારો શું કામ કરે છે? કેમકે અહીં સફાઈ તો થયેલી જોવા જ મળતી નથી. આવી ગંદકીમાંથી પસાર થતાં ત્રાસી જવાય છે. પથરાયેલા કચરાને કારણે એની પર માખી-મચ્છરોનો ઉપદ્રવ વધવા લાગ્યો છે. ફુટપાથ આવી ગંદી હશે તો લોકોના સ્વાસ્થ્ય પર પણ અસર પડશે. સ્વચ્છ મુંબઈ હરિત મુંબઈ એ સ્લોગનની થોડી અસર પણ અહીં દેખાતી નથી. કચરાના ઢગલાઓને કારણે આ વિસ્તાર ગંદકીથી ભરાઈ ગયો છે. સફાઈ-કામદારો અહીં રોજ નિયમિત સફાઈ કરશે તો કચરો ફેલાતો અટકી જશે અને ગંદકી પણ ન થતાં આ જગ્યા સ્વચ્છ બનશે.’